তর্পণ করতে গিয়ে দামোদরের জলে তলিয়ে গেলেন রাজ্যের আইনমন্ত্রী মলয় ঘটকের দাদা অসীম ঘটক। মঙ্গলবার বেলা পৌনে তিনটে নাগাদ দামোদর ব্রিজের নীচে ভূতাবুড়ি মন্দির সংলগ্ন ঘাটে তর্পণ করতে গিয়েছিলেন তিনি। সেখানেই জলের স্রোতে তলিয়ে যান।
বীরেণ মুখোপাধ্যায় নামে তাঁর এক আত্মীয় জানান, অসীম ঘটকসহ তাঁরা তিনজন তর্পণ করতে এসেছিলেন। তর্পণ হয়ে যাওয়ার পরে তাঁরা একে একে স্নান সেরে উঠে আসেন ঘাটের উপরে। অসীমবাবু উঠতে দেরি করছিলেন। হঠাৎ করেই জলের মধ্যে ঘুর্ণিতে পা টেনে নেয় তাঁর।  
তিনি আরও জানান, অসীমবাবুর  শরীর বেঁকে যায় জলের ভিতরে ঘূর্ণিতে। তখন সাহায্য করতে গেলে অসীমবাবু জানান, সামলে নিয়েছেন। সাহায্য লাগবে না। তবু, বীরেণবাবু হাত বাড়িয়ে দেন। কিন্তু শেষ রক্ষা করা যায়নি।
অসীম ঘটক মূহূর্তের মধ্যে তলিয়ে যান। বীরেণবাবুও ডুবতে বসেছিলেন। সাঁতার জানার জন্য ও ঘাটের সবাই দড়ি ফেলে দেওয়ায় কোনও রকমে উপরে উঠে আসেন।
  
এর পরে ঘটনাস্থলে পৌঁছায় দমকল ও বিপর্যয় মোকাবিলা বাহিনী। অসীমবাবুর খোঁজে ঘটনাস্থলে তল্লাশি শুরু করে বিপর্যয় মোকাবিলা বাহিনী। মলয় ঘটকের দাদা অসীম ঘটক পেশায় আসানসোল আদালতের আইনজীবী।
শুনুন কী বলছেন বীরেণ মুখোপাধ্য়ায়—